Frederiks, lørdag den 18. februar 2023

**Fodboldudvalgets årsberetning v. Anders Bertel**

Endelig kom vi tilbage til normale forhold igen efter to år med corona og diverse restriktioner. Fodboldafdelingen har udviklet sig gennem perioden med corona – en af årsagerne, har sikkert været vores mulighed for at dyrke sporten udendørs. Vi har hold i langt de fleste børne- og ungdomsårgange - godt repræsenteret med både drenge og pige spillere. Enkelte årgange spiller sammen på fælleshold, for at kunne stille hold. Sæsonen blev således startet i tråd med andre ´normale´ år.

I seniorafdelingen har vi haft hold i 50+ herre, Oldboys 32+ og damesenior. Herreseniorholdet spillede i serie 4 i foråret 2022, men rykkede op i serie 3 efter en flot forårssæson. Derudover var der tilmeldt et 7/11 hold for de unge senior. Placeringen i serie 3 blev fastholdt i efteråret. Nu venter et spændende forår, som bl.a. byder på lokalopgør mod Kølvrå. Her forventer vi mange tilskuere på stadion. Mikkel Clemmensen, har stået i spidsen for herresenior truppen i det forgangne år, og fortsætter også i 2023. Her venter et spændende arbejde med at få U19 drengene indsluset i seniortruppen.

Energi Viborg har siden sommeren 22 været i gang med et større anlægsarbejde på parkalle – det har også indvirkning på Frederiks Stadion. Vi måtte flytte flere kampe til træningsbanerne ved Alhedens Idræts- og Kulturcenter. Arbejdet er stadig i gang – og der etableres et underjordisk bassin under P-pladsen på stadion. Vi håber, at arbejdet når at blive færdig til turneringsstart omkring 1. april.

Fodboldudvalget har færdiggjort arbejdet med årshjulet. Et arbejde der har været omdrejningspunktet på langt de fleste udvalgsmøder. Udvalget har nu et dynamisk arbejdsredskab, der giver både overblik og struktur på driften af fodboldafdelingen i AIF. Et arbejde, som alle i udvalget har bidraget konstruktivt til. Kampfordeler Tage Tawi Johansen deltager også i vores udvalgsmøder. Arbejdet med at etablere en multibane ved AIF klubhus har også fyldt i det forgangne år. Multibanen forventes klar til indvielse i foråret.

Vi har i årets løb deltaget i møder med DGI, DBU, Viborg Kommune, Viborg Idrætsråd og FCM.

Vi har netop afviklet Alhedecup 2023 efter to års fravær. Her deltog over 150 hold. Det var virkelig en kæmpe oplevelse af sammenhold og engagement, der fik opgaven til at lykkedes. Lagkageturneringen afvikles også igen, som afslutning på indendørsturnering for alle børne- og ungdomshold. U14 drenge deltog til JM i indendørs i Hadsund.

Fodboldudvalget vil afslutningsvis gerne sende en kæmpe tak til alle de frivillige, der har muliggjort, og muliggør at bolden kan rulle på banerne. Uden trænere, holdledere, kampfordeler, kridtere, dommere, stadionhjælpere, forældre og naturligvis sponsorer ville vi ikke have en forening i fremdrift.

Tak for samarbejdet i 2022 – Nu har vi taget hul på 2023 sæsonen, hvor der venter et spændende forår forude.